KIRJALLINEN KYSYMYS P-1072/00 esittäjä(t): Salvador Jové Peres (GUE/NGL) komissiolle. Puuvillan tukijärjestelmän uudistus.



Virallinen lehti nro 046 E , 13/02/2001 s. 0117 - 0118



KIRJALLINEN KYSYMYS P-1072/00 esittäjä(t): Salvador Jové Peres (GUE/NGL) komissiolle (29. maaliskuuta 2000) Aihe: Puuvillan tukijärjestelmän uudistus Asetuksen (EY) N:o 1553/95(1) 6 artiklassa säädetään, että komission on toimitettava markkinointivuoden 1999/2000 alkuun mennessä kertomus puuvillan tukijärjestelmän toiminnasta ja tehtävä muutosehdotus, jos se osoittautuu kyseisen kertomuksen perusteella tarpeelliseksi. Komissio esitti kuitenkin muutosehdotuksen kyseistä kertomusta laatimatta. Perusteluissaan komissio toteaa, että tätä sitoumusta noudatettiin osittain ennakolta laatimalla komission kertomus neuvostolle Kreikan puuvilla-alaa koskevista pyynnöistä (KOM(1998) 10 lopullinen). Tuolloin komissio taas katsoi, ettei kyseinen kertomus korvannut asetuksessa 1553/95 tarkoitettua kertomusta eikä se siksi voinut olla koko alan taloutta koskeva tutkimus. Vaikka Kreikan liittymisasiakirjan pöytäkirjassa N:o 4 tunnustetaan tämän valtion maatalousvaltainen erityisluonne, ei puuvillaa ole koskaan otettu EY:n perustamissopimuksen liitteeseen II, minkä vuoksi se jää useimpien yhteisen maatalouspolitiikan horisontaalisten rakennetoimien ulkopuolelle. Puuvillaan ei esimerkiksi sovelleta ympäristötoimenpiteitä tai maaseudun kehittämistoimenpiteitä, joista sovittiin Agenda 2000:n yhteydessä, eikä tuottajaryhmittymiä koskevia yleisiä sääntöjä. Kun otetaan huomioon puuvillan asema yhteisen maatalouspolitiikan kokonaisuudessa, puuvillaa koskevan sääntelyn puutteita olisi syytä tarkastella asetuksessa 1553/95 edellytetyssä kertomuksessa. Miksei komissio on laatinut asetuksessa (EY) N:o 1553/95 edellytettyä kertomusta ennen muutosehdotusten esittämistä? Onko komissio tietoinen siitä, ettei se ole noudattanut neuvoston asetuksessa sille asetettuja velvoitteita? Aikooko komissio vielä laatia kyseisen kertomuksen ja muuttaa ehdotustaan sen johtopäätösten perusteella? Katsooko komissio, että puuvillan tuotannolle voidaan asettaa ympäristövelvoitteita, vaikka puuvilla ei kuulu Agenda 2000:n ympäristöulottuvuuden piiriin? (1) EYVL L 148, 30.6.1995, s. 45. Franz Fischlerin komission puolesta antama vastaus (18. huhtikuuta 2000) Kreikan liittymisasiakirjaan liitetyn, puuvillaa koskevan pöytäkirjan N:o 4 11 artiklaa muutettiin 29. kesäkuuta 1995 annetun neuvoston asetuksen (EY) N:o 1553/95(1) 6 artiklalla. Sen mukaan komission on toimitettava neuvostolle kertomus puuvillan tukijärjestelmän toiminnasta. Kyseessä ei siis ole koko puuvilla-alan taloutta koskeva tutkimus vaan kyseistä tukijärjestelmää koskeva selonteko, jossa neuvosto painotti kesäkuussa 1998 neljää keskeistä näkökohtaa(2). Kuten kertomuksen johdantokappaleessa todetaan, sen keskeisen sisällön muodostavat perustelut ja niihin liittyvät lainsäädäntöehdotukset, jotka esitetään asetusehdotuksessa(3). Kertomuksessa tarkastellaan tukijärjestelmää ja keskitytään neuvoston esittämiin neljään pääkohtaan. Komission ehdotukset liittyvät tukijärjestelmää koskevassa kertomuksessa esitettyihin tarpeisiin. Kuten parlamentin jäsen toteaa, puuvilla jää useimpien yhteisen maatalouspolitiikan (YMP) horisontaalisten rakennetoimien ulkopuolelle. Tämä johtuu puuvillan sääntelyjärjestelmän erityispiirteistä. Siksi puuvillaan ei suoranaisesti sovelleta ympäristötoimenpiteitä, joista päätettiin Agenda 2000:n yhteydessä. Puuvillan tuotannossa harjoitetaan usein tehoviljelyä, ja se vaatii paljon kastelua. Siksi sillä voi olla haitallisia ympäristövaikutuksia, jollei siihen liity ympäristösääntöjä. Tällaiset säännöt voidaan sisällyttää pöytäkirjassa N:o 4 tarkoitettuun tukijärjestelmään, sillä niiden avulla tuetaan puuvillan tuotantoa pitkällä aikavälillä, kuten pöytäkirjan 2 artiklan ensimmäisessä luetelmakohdassa määrätään. (1) EYVL L 148, 30.6.1995. (2) KOM(98) 10 lopullinen. (3) KOM(1999) 492 lopullinen.